ອິນ​ໂດ​ເນ​ເຊຍ ແລະ ​ມາ​ເລ​ເຊຍ ທໍາລາຍ ເຮືອຕ່າງປະເທດ ເພື່ອປົກປ້ອງໜ່ານນ້ຳ ຂອງຕົນ
ອົງການຄຸ້ມ​ຄອງ​​ທາງ​ທະ​ເລ​ ຂອງ​ມາ​ເລ​ເຊຍ​ ​ຈູດ​ເຮືອ​ຫາ​ປາ​ ຂອງ​ຕ່າງປະ​ເທດ​ ສອງ​ລໍາ ​ໃນ​ຂະນະ​ທີ່​ມັນ​ລ່ອງ​ລອຍຢູ່​ກາງ​ທະ​ເລ ເພື່ອເປັນການຕັກເຕືອນ ການອ້າງ​ເອົາ​ກໍາມະສິດ ທາງທະເລ ຂອງ​ຕົນ.
ອິນໂດເນເຊຍ ແລະມາເລເຊຍ ໄດ້ຕັກເຕືອນຊາວຕ່າງປະເທດໃຫ້ຮູ້ເຖິງການອ້າງ ເອົາກໍາມະສິດຂອງເຂົາເຈົ້າທີ່ບໍ່ມີເອົາໃຈໃສ່ ຢູ່ໃນເຂດທະເລຈີນໃຕ້ທີ່ມີຄວາມອັ່ງອໍ ແລະໂຕ້ຖຽງກັນນັ້ນ ໂດຍການທໍາລາຍເຮືອຂອງຕ່າງປະເທດ ທີ່ໄປຕຶກເອົາປາຢູ່ໃນ ເຂດໜ່ານນໍ້າໃກ້ກັບຝັ່ງທະເລຂອງປະເທດເຂົາເຈົ້າ ສື່ມວນຊົນໃນນະຄອນກົວລາລໍາເປີລາຍງານວ່າ ໃນວັນທີ 30 ສິງຫາຜ່ານມາ ອົງການຄຸ້ມຄອງທາງທະເລຂອງມາເລເຊຍໄດ້ຈູດເຮືອຫາປາຂອງຕ່າງປະເທດສອງລໍາ ໃນຂະນະທີ່ມັນລ່ອງລອຍຢູ່ກາງທະເລ ຊຶ່ງເປັນການປ່ຽນຈາກການກະທໍາທີ່ບໍ່ຄ່ອຍເຫັນກັນ ຄືການຈົມເຮືອເຫລົ່ານັ້ນ ຜູ້ແລ່ນເຮືອຈາກຈີນ, ຫວຽດນາມ, ແລະຟີລິບປິນ ມັກຈະເລັດລອດເຂົ້າໄປໃນເຂດຝັ່ງທະເລຂອງເກາະ Borneo ທີ່ຢູ່ທາງພາກເໜືອຂອງມາເລເຊຍ ສ່ວນຢູ່ອິນໂດເນເຊຍ ຊຶ່ງເປັນບ່ອນທີ່ເຮືອຈາກພວກປະເທດດຽວກັນທີ່ກ່າວມານັ້ນ ພ້ອມທັງ ມາຈາກມາເລເຊຍໄດ້ເຂົ້າໄປໃກ້ຝັ່ງທະເລ ຂອງປະເທດດັ່ງກ່າວ ຢ່າງສະດວກສະບາຍນັ້ນ ເຈົ້າໜ້າທີ່ໄດ້ທໍາລາຍເຮືອຫາປາ ຈໍານວນ 317 ລໍາໃນໄລຍະທີ່ປະທານາທິບໍດີ Joko Widodo ໄດ້ເຂົ້າດໍາລົງຕໍາແໜ່ງ ນັບແຕ່ເດືອນຕຸລາປີ 2014 ເປັນຕົ້ນມາ ພວກນັກວິໄຈເຫດການເວົ້າວ່າ ການຕັກເຕືອນທີ່ສະແດງໃຫ້ເຫັນຢ່າງຈະແຈ້ງດັ່ງກ່າວ ບັດນີ້ຄວນເປັນທີ່ດັງກ້ອງໃຫ້ພວກທໍາການຫາປາຮູ້ດີ ຊຶ່ງເຮັດໃຫ້ທັງສອງປະເທດໄດ້ຮັບຄວາມສົນໃຈຕໍ່ການອ້າງເອົາກໍາມະສິດທາງທະເລຂອງປະເທດດັ່ງກ່າວ ທ່ານ Termsak Chalermpalanupap, ນັກຄົ້ນຄວ້າທາງດ້ານການເມືອງແລະຄວາມໝັ້ນຄົງຂອງປະເທດທີ່ສະຖາບັນ ISEAS Yusof Ishak ໃນສິງກະໂປເວົ້າວ່າ “ອິນໂດເນເຊຍໄດ້ເຮັດແນວນັ້ນມາດົນແລ້ວ ແລະຫາກໍ່ຢູ່ໃນອາທິດນີ້ເອງ ພວກເຮົາກໍໄດ້ຍິນແບບດຽວກັນນີ້ ຈາກມາເລເຊຍ, ສະນັ້ນ ບາງທີມັນອາດຈະເປັນການຂົ່ມຂູ່ເທົ່ານັ້ນ "